钦定古今图书集成/明伦汇编/氏族典/第116卷 > 《王圻续文献通考》 > 甄济
## 钦定古今图书集成/明伦汇编/氏族典/第116卷 > 《王圻续文献通考》 > 甄济

按《唐书甄济传》：“济字孟成，定州无极人。叔父为幽凉
二州都督，家卫州，宗属以伉侠相矜。济少孤独好学，
以文雅称。居清岩山十馀年，远近伏其仁，环山不敢
畋渔。采访使苗晋卿表之诸府五辟诏十至，坚卧不
起。天宝十载，以左拾遗召。未至而安禄山入朝，求济
于元宗，授范阳掌书记。禄山至卫，使太守郑遵意致”
谒山中，济不得已为起，禄山下拜钧礼，居府中，论议
正直。久之，察禄山有反谋，不可谏。济素善卫令齐𤣱，
因谒归，具告以诚，密置羊血左右，至夜若欧血状，阳
不支，舁归旧庐。禄山反，使蔡希德封刀召之，不起。使
者持刀趋前，济引颈待之，希德歔欷嗟叹，止刀，以实
病告。后庆绪复使彊舆至东都安国观。会广平王平
东都，济诣军门上谒泣涕，王为感动，肃宗诏馆之，三
司署授秘书郎，更拜太子舍人。来瑱辟为陕西襄阳
参谋，拜礼部员外郎。大历初，江西节度使魏少游表
为著作郎、兼侍御史，卒。元和中，袁滋表济节行，诏赠
秘书少监。